Allister sal nie sommer verander; Italië kies vier nuwesEben Etzebeth Met Eben Etzebeth wat beslis nie die naweek teen Italië sal speel na hy Saterdag teen Engeland die veld met harsingskudding verlaat het nie, weet ŉ mens darem een ding: daar sál ŉ verandering aan die Springbokspan wees. Dit lyk of Allister Coetzee gelukkig is met sy onpeilbare wedstrydplan (watter wedstrydplan, wil-wil ŉ mens vra) en dat hy net hier en daar vir die toets sal skaaf. Hy meen steeds daar is geen kans dat spanveranderinge beter as die huidige klomp sal vaar nie. Moontlik is Coetzee reg, maar daar is immers net een manier om verseker te weet. Verloor die veranderde span, is daar immers ŉ bietjie vernuwing vorentoe. Met die huidige kombinasies beweeg Suid-Afrika met elke toets ŉ stappie agteruit – en moenie die vertrek van jonges oorsee heeltemal uitsluit in hierdie regressie nie. ♦ Waag tog en verloor, en gee die jonges die ondervinding dat die Bokke aanstaande jaar darem hulle man sal kan staan. Vanjaar is reeds ŉ deurmekaar mislukking. ♦ Italië, aan die spanbou, het egter hulle span effens verander ná die pak wat hulle Saterdag van die All Blacks gekry het. Die telling was 68-10. Italië verloor, ironies genoeg, twee spelers in die faset waar Suid-Afrika die sterkste is, die skrums. Die haker Leonardo Ghiraldini en die stut Andrea Lovotti is vervang omdat hulle nie in Florence kan speel nadat hulle beserings teen die All Blacks opgedoen het nie. Hulle word in die toetsspan deur die stut van Treviso, Nicola Quaglio en Zebre se haker Tommaso D’Apice vervang. Die twee ander veranderinge is Giovanbattista Venditti wat Angelo Esposito op linkervleuel vervang, en Francesco Minto word van die bank af na agsteman in die plek van Maxime Mbanda bevorder. Die Suid-Afrikaanse slot Andries Van Schalkwyk behou sy plek. Dié (normaalweg) losvoorspeler van Zebre, wat vir die Cheetahs, die Blou Bulle en die Lions gespeel het, sal teen die Springbokke in sy sesde toets uitdraf. Italië se span – 15 Edoardo Padovani; 14 Giulio Bisegni, 13 Tommaso Benvenuti, 12 Luke McLean, 11 Giovanbattista Venditti, 10 Carlo Canna, 9 Giorgio Bronzini; 8 Sergio Parisse (kapt.), 7 Simone Favaro, 6 Francesco Minto; 5 Andries Van Schalkwyk, 4 Marco Fuser; 3 Lorenzo Cittadini, 2 Ornel Gega, 1 Sami Panico. Bank: Word later aangewys